
Folketingets Europaudvalg

Christiansborg, den 22. september 2003

EU-konsulenten
Til

udvalgets medlemmer og stedfortrædere

samt de danske repræsentanter i EU-Konventet

Britiske positioner op til regeringskonferencen

Den britiske regering har offentliggjort et 60 sider langt dokument om sin vurdering af EU-Konventets resultater og om regeringens positioner forud for regeringskonferencen
.

Premierminister Tony Blair fastslår indledningsvis, at Konventets udkast til forfatningstraktat vil forbedre og forenkle det europæiske samarbejde på en række områder og i øvrigt understøtter britiske interesser.

På visse centrale områder, ser den britiske regering dog behov for, at regeringskonferencen genovervejer Konventets forslag. Det gælder eksempelvis

· Omdannelsen af EU til en juridisk person og ophævelsen af søjlestrukturen, kan kun støttes under forudsætning af, at den mellemstatslignende samarbejdsform bevares inden for bl.a. den fælles udenrigs- og sikkerhedspolitik samt inden for dele af det retlige samarbejde.

· Vedrørende Konventets forslag til institutionelle reformer støttes forslaget om en fast formand for Det Europæiske Råd. Samtidig ønsker regeringen, at lovgivningskompetencen bevares i de enkelte rådsformationer, frem for at lovgivningen skal finde sted i et særskilt lovgivningsråd.

· Regeringen støtter Konventets forslag om øget anvendelse af kvalificeret flertal, men ønsker enstemmighedsprincippet bevaret i forbindelse med traktatændringer samt på områder af vital interesse som f.eks. skattespørgsmål, socialpolitik, forsvarspolitik og nøgleområder inden for det strafferetslige område.

· Regeringen vender sig imod Konventets forslag til ny definition af kvalificeret flertal i Rådet
. Stemmevægtene som fastlagt i Nice-traktaten ønskes fastholdt, idet de indgik som del af et større kompromis.

· Regeringen støtter Konventets forslag om at styrke de nationale parlamenters kontrol med nærhedsprincippet gennem et tidligt varslingssystem. Det fremhæves generelt, at regeringen under hele regeringskonferencen vil stå vagt om, at de nationale parlamenters rolle ikke svækkes.

Det britiske regeringsdokument kan rekvireres i Folketingets EU-oplysning eller hentes direkte på EU-oplysningens hjemmeside via følgende link:

http://www.eu-konvent.dk/konventdokumenter/igc/udgangspunkt/

For yderligere oplysninger kan undertegnede kontaktes.

Med venlig hilsen

Peter Riis

� 	Udover de britiske positioner indeholder dokumentet også en overordnet indføring i det europæiske samarbejde, en EU-ordliste samt centrale rådskonklusioner fra Nice, Laeken og Thessaloniki.


� 	Konventet foreslår, at et kvalificeret flertal fremover skal bestå af 50 pct. af landene og 60  pct. af Unionens befolkning.





